[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2.4.2008

COM(2008) 167 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: Éves jelentés – 2007

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Makaó Különleges Közigazgatási Terület: Éves jelentés – 2007

Összefoglalás

Az anyaországhoz való visszatérést követően nyolc évvel a Makaóra kidolgozott „egy ország – két rendszer” elv működése továbbra is kielégítőnek tűnik, és biztosítja Makaó egyedülálló társadalmának, életformájának, valamint a jogállamiság és az alapvető szabadságok fenntartását. 2007 folyamán tovább mélyült és jó eredményeket ért el az EU-val folytatott együttműködés, melyet megerősített a mindkét oldal részéről folytatott pragmatikus megközelítés. Az 1990-es évek végén jelentkező stagnálást követően a makaói gazdaság 2002 óta jelentősen felélénkült, alapvetően a kaszinó-ágazat liberalizálása és az azt követő fellendülés következtében – a kaszinó-ipar és a helyi turizmus fellendülése különösen Kínának köszönhető (az ún. Anyaország Látogatói Programon keresztül), valamint azoknak a gazdasági feltételeknek, amelyek Makaó számára kiváltságos hozzáférést nyújtanak az anyaország piacaihoz. Aggodalomra ad azonban okot azon intézményi és közigazgatási reformok hiánya, amelyek nagyobb fokú átláthatóságot és közvetlen felelősségre vonást biztosítanának. Makaó kormánya felismeri a makaói gazdaság egyedülállóan gyors növekedéséből eredő, a szociális, környezetvédelmi és közigazgatási szektorokban jelentkező kihívásokat, és azok kezelésének szükségességét.

Bevezetés

2007-ben ünnepelték Makaó Kínának 1999-ben történt átadásának nyolcadik évfordulóját. Az átadáskor a területet a Kínai Népköztársaság különleges közigazgatási területeként hozták létre. Makaó és az anyaország egyesítése az „egy ország – két rendszer” elvre, valamint Makaó alaptörvényére épül, melyet a Kínai Népköztársaság Nemzeti Népi Kongresszusa fogadott el. Az alaptörvény 50 évig biztosítja Makaó számára a korábbi rendszer és életmód változatlanságát. Kína „egy ország – két rendszer” elve uniós támogatásának célja továbbra is, hogy a területen fenntartsa az üzleti környezetet, a jogállamiságot és az alapvető jogokat; ez az elv alapvetően jól működik.

1. Az EU-Makaó együttműködés 2007-ben

Makaó 2007-ben továbbra is fontos partner volt az EU számára, és a gazdasági, szabályozási, szociális, oktatási és kulturális területeken közös értékeket vall és hasonló érdekeltségekkel bír. 2007-ben az Európai Bizottság és Makaó KKT kormánya között két alkalommal került sor az együttműködési vegyesbizottság találkozójára – a 12. EK-Makaó vegyesbizottsági (VB) ülés 2007. február 6-án Makaón, a 13. EK-Makaó vegyesbizottsági ülés 2007. december 10-én Brüsszelben került megrendezésre. Mindkét találkozó az EK és Makaó közötti jelenlegi együttműködéssel foglalkozott és feltérképezte a kapcsolatok jövőbeni alakítását a Bizottság 2006. évi „Az Európai Unió, Hongkong és Makaó: az együttműködés lehetőségei 2007-2013” című közleményének[1] követő intézkedéseként. Az EU-Makaó párbeszéd és együttműködés jogalapja az EGK és Makaó között 1992-ben aláírt kereskedelmi és együttműködési megállapodás. A következő EK-Makaó vegyesbizottsági találkozót a tervek szerint 2008 második felében tartják Makaón.

A sikeres EK-Makaó jogi együttműködési program 2007 elején fejeződött be Makaón egy, 2007. február 5-7. között tartott, „Egy ország, két rendszer, három jogrend” címet viselő nagyszabású konferencia keretében. A rendezvényen számos, Makaóból, Hongkongból és Kínából, valamint az Európai Unió több tagállamából érkezett vezető alkotmányjogi szakértő vett részt.

2007 folyamán előrelépés történt az EK-Makaó bevándorlási együttműködés terén az EK-Makaó visszafogadási megállapodás hatékony végrehajtása, valamint a makaói bevándorlási tisztviselőknek tartott sikeres MIGRAMACAO képzési program révén.

2007-ben megerősítették a Makaó-EU kereskedelmi és gazdasági együttműködést a 2007. október 18-21. közötti Makaó Nemzetközi Kereskedelmi Kiállítás keretében tartott számos, speciális európai rendezvényen keresztül.

Az Európai Bizottság üdvözölte Makaó KKT kormánya által 2007 folyamán tett, a pénzmosás és a terrorizmus finanszírozásának megelőzésére és az előbbiek elleni küzdelemre irányuló erőfeszítéseit. Miután az USA pénzügyminisztériuma pénzmosással vádolta a Banco Delta Asia-t (BDA), Makaó pénzügyi hatóságai átvették a BDA irányítását, és a bank részvényeseknek történő 2007 szeptemberi átadását megelőzően több reformintézkedést vezettek be.

Az Európai Bizottság tudomásul veszi a közbeszerzési eljárásoknak az átláthatóság növelését és a szabályozási keret megerősítését célzó javítását a tisztességes és nyílt verseny biztosítása érdekében, és bátorítja Makaót, hogy folytassa és fejlessze a közigazgatási reformra és a korrupció megelőzésére irányuló politikáját.

Végezetül a Bizottság előzetes tárgyalásokat indított Makaóval, melyek a megtakarítások adóztatásáról szóló közösségi irányelvben foglaltakkal egyenértékű intézkedések bevezetésének ösztönzését célozzák. A megtakarítások adóztatásáról szóló közösségi irányelv célja, hogy információcserén keresztül lehetővé tegye a tagállamok számára, hogy hatékonyan adóztassák meg az EU területén élők lakóhely szerinti országon kívülről származó megtakarításait. Az irányelv nem ellentétes a nemzeti adószabályokkal és nem írja elő egyik ország esetében sem a forrásadó kötelező bevezetését.

Az EU és Makaó közötti kétoldalú árukereskedelem szűkült a Makaóból származó ruházati cikkek csökkenő behozatala következtében, ami a textilekről és ruházati cikkekről szóló megállapodás fokozatos megszüntetésére vezethető vissza. 2007 első kilenc hónapjában a Makaóból szármázó behozatal kb. 12 %-kal csökkent, 366 millió euróra. Másrészt az EU Makaóba irányuló kivitele jelentősen, 28 %-kal 146 millió euróra nőtt a beruházási javak és a minőségi fogyasztási cikkek iránti erős kereslet miatt, ami Makaó gyors gazdasági növekedését kíséri.

Külpolitikai téren Makaó továbbra is bázisa Kína a világ portugál ajkú nyelvterületeivel ápolt nemzetközi kapcsolatainak, melyeket a Kínai Népköztársaság központi kormányával közös mechanizmusok irányítanak.

2. Politikai és gazdasági fejlemények

2007 folyamán a Bizottság folytatta Makaón az intézményi, gazdasági és társadalmi fejlemények nyomon követését az 1999-ben tett hivatalos vállalása alapján, mely szerint „nyomon követi és ösztönzi az „egy ország – két rendszer” elv végrehajtását Makaó politikai, gazdasági és kulturális autonómiájának teljes mértékű támogatása érdekében.”[2]

A KKT és az anyaország közötti kapcsolatok viszonylag kiegyensúlyozottak. Már Makaó kínai fennhatóság alá történő visszatérését megelőzően érezhető volt a kínai kormány és annak néhány ügynöksége, mint például a Közbiztonsági Iroda által gyakorolt befolyás. Aggodalomra ad okot a szerencsejáték-iparhoz kapcsolódó bűnözés (pénzmosás, bandaháború, korrupció stb.), Makaóra mind az anyaország, mind más országok – mint pl. az USA – nyomást gyakorolnak, hogy tegyen lépéseket jogszabályainak és bűnüldözésének nemzetközi gyakorlatokkal történő összehangolására.

A Kínai Nemzeti Népi Kongresszushoz eddig nem érkezett felkérés, hogy értelmezze Makaó alaptörvényét és Makaó igazságszolgáltatásának függetlenségét nem kérdőjelezték meg. A demokráciához vezető úton nem történt jelentős előrelépés, mivel Hongkong alaptörvényével ellentétben Makaó alaptörvénye nem határozza meg az alkotmányjogi reform végső céljaként az általános választójog bevezetését, bár lehetőséget biztosít a kormányzó és a törvényhozás megválasztását célzó eljárások módosítására.

2007. november 13-i, 2008-re szóló terveket ismertető beszédében Edmund Ho kormányzó kijelentette, hogy 2009-ben vagy közvetlenül 2009 után nem lehetséges közvetlen választásokat tartani és a kérdést először körültekintően meg kell vizsgálni. Az Európai Bizottság tudomásul veszi Ho úr bejelentését és várja a demokrácia fejlesztésére irányuló terv elindítását. Ho úr bejelentette továbbá, hogy még a hivatali ideje alatt – vagyis 2009 végéig – szándékában áll a Makaó alaptörvényének 23. cikke szerinti jogszabályokra irányuló jogi eljárások lezárása. A cikk szerint Makaónak olyan törvényeket kell elfogadnia, amelyek „tiltják a központi népi kormány ellen irányuló árulás, elszakadás, lázadás (és) felforgatás bármely formáját, vagy államtitkok továbbadását, és tiltják külföldi politikai szervezetek vagy csoportok számára politikai tevékenységek folytatását a régióban,…”.

A makaói igazságügyi és bűnüldözői hatóságok továbbra is megfelelően működnek. A szabadságok és alapvető jogok illetékes és független bíróságok által szavatolt védelme a makaói életforma nélkülözhetetlen alapelemét jelenti. 2007 folyamán a figyelem középpontjába került Makaó korrupcióval és pénzmosással vádolt egyik vezető kormánytisztviselőjének, Ao Man-long volt makaói közlekedési és közmunkaügyi miniszternek a bírósági tárgyalása.

A makaói sajtó, hangot adva a közvéleménynek, kritizálta a makaói közigazgatást a városi tanácsok túlköltekezései, a kormány és az üzleti szféra közötti – telekértékesítések és munkaerőimport terén történt – állítólagos egyezségek és általában a növekvő társadalmi egyenlőtlenségek miatt.

2007 folyamán több tüntetésre is sor került (május 1-jén, október 1-jén és december 20-án), melyek keretében a makaói társadalom kis létszámú – de annál hangosabb – csoportjai adtak hangot aggodalmaiknak. A makaói gazdaság 2002 óta tartó sikerével járó mellékhatások a következők: szegényebb emberek vagy fix jövedelemmel rendelkezők esetében csökkenő reáljövedelem, a gyors városiasodásra, a közlekedési dugókra, a gazdasági fejlődésre és a társadalmi változásokra visszavezethető stresszhatások, környezeti és fizikai externalitások és költségek.

2007 folyamán a makaói kormány elkezdte tudomásul venni és kezelni az említett gazdasági, környezetvédelmi és szociális problémákat. Edmund Ho kormányzó a következő, a problémák enyhítésére irányuló intézkedéseket jelentette be: az alacsony keresetűek esetében jövedelemadó-könnyítések; a kevésbé drága ingatlanok esetében alacsonyabb ingatlanadó bevezetése; a köztisztviselők fizetésének növelése; további 19 000 szociális lakás építése; a korrupcióellenes bizottság jogkörének szélesítése, valamint további támogatásra és segítségnyújtásra irányuló kezdeményezések a szociális és kulturális szférában.

Makaó gazdasága 2007-ben folytatta figyelemre méltó növekedési pályáját. 2002-ben, a kaszinó-monopólium liberalizálásának idején hatra nőtt a kaszinólicenc-tulajdonosok száma, a szerencsejáték-bevételek pedig öt év alatt több mint háromszorosára nőttek, amivel Makaó megelőzte Las Vegast. A makaói gazdaság pilléreit a turizmus és a szerencsejáték alkotják, ami mellé a kínai anyaországból és a világ más részeiről érkező lelkes látogatók egyre növekvő tábora társul. A nagyszabású külföldi beruházási projektek megváltoztatták a város arculatát, Makaó immáron a turizmus és beruházások nemzetközi reflektorfényébe került. A 2006. évi kétszámjegyű növekedést követően 2007 első három negyedévében a reál GDP-növekedés megközelítően 30 %-osra gyorsult. Az adóbevételek 2007-ben kb. 50 %-kal növekedtek, ami a kormány számára jelentős többletet eredményezett. Makaó egy főre jutó GDP mutatója jelenleg meghaladja a hongkongi mutatót.

3. A jövőbeli kilátások

A Bizottság mindenekelőtt elismeri, hogy az „egy ország – két rendszer” elvet általánosságban tiszteletben tartják, és az a makaói lakosság szempontjából jól működik. Fontos, hogy a KKT kormánya továbbra is magas fokú autonómiát élvez gazdasági, kereskedelmi, adóügyi, pénzügyi és szabályozási kérdésekben, továbbá, hogy Makaó lakossága részesül a saját jogrendszer, a független igazságszolgáltatás, az egyéni tulajdonhoz kötődő jogok, a szólásszabadság és a piacgazdasági rendszer áldásaiból.

Makaó továbbá a környezet minőségét érintő kihívások egész sorával néz szembe, melyek a következők: az építészeti és kulturális örökség fenntartása és kezelése, a levegő- és vízminőség, az energiatakarékosság, a hulladékkezelés és a járművek számára szigorúbb kibocsátási szint-előírások bevezetése.

Ebben az összefüggésben Makaónak szorosabb kapcsolatokat kell ápolnia és fokozottabban kell együttműködnie az anyaországgal, különösen Guangdong tartománnyal, Shenzennel, Zhuhaijal és Hongkonggal. Az ilyen együttműködés alapvető fontosságú a kereskedelem és a bevándorlási forgalom irányítása, valamint a bűnüldözés, a közigazgatás erősítése és a környezeti kihívások kezelése szempontjából is. Szintén figyelembe kell venni a tudományos együttműködési lehetőségekben rejlő potenciált, melyet az EU hetedik kutatási keretprogramja kínál. A Bizottság véleménye szerint az EU kész és képes a tapasztalatok átadásán keresztül lényegi hozzájárulást nyújtani.

[1] „Az Európai Unió, Hongkong és Makaó: az együttműködés lehetőségei 2007-2013”. A Bizottság közleménye a Tanácsnak és az Európai Parlamentnek. COM(2006) 648 végleges, 2006.10.26.

[2] A Bizottság közleménye a Tanácsnak és az Európai Parlamentnek „Az EU és Makaó: 2000 után” Brüsszel, 1999.11.12., COM (1999) 484 végleges.